Vermoorde egpaar sou oorsee gaan | Maroela Media
Die bejaarde egpaar wie se liggame Maandag in hul huis in Farrarmere, Benoni, gekry is, sou eersdaags na Australië vertrek het.
Beeld berig dat Trevor Rees en sy vrou, Laura, die naweek na Australië sou vertrek om hul seun en kleinkinders te besoek. Die bejaarde egpaar, albei in hul 80's, is glo oor die naweek vermoor. Volgens kapt. Alfred Nakana, woordvoerder van die Benoni-polisiegroep, het hulle die man se lyk in die buitekamer, waar hy houtwerk gedoen het, gekry. Die vrou se lyk is op haar bed in die slaapkamer gekry. Sy het 'n paar jaar gelede 'n beroerte gekry en gesukkel om te loop. Haar loopraam het langs die bed gestaan. Hy is glo met 'n hamer geslaan voor hy met 'n skerp voorwerp gesteek is. Sy vrou is glo keelaf gesny en het vermoedelik doodgebloei. Hul seun is glo op pad na Suid-Afrika vir die begrafnis. Die egpaar se motor en selfone word vermis.